IRPHUTNA 7 HRAN - Khan Rengpa’n Nova kuang khan, “Nang - Bible Search\nIRPHUTNA 6 IRPHUTNA 8\n1Khan Rengpa’n Nova kuang khan, “Nang le ni in mi murdi chu irkuanga khan lût roi, nang vai kêng atûn lai thoithar laia chu ki mithmua mi fela nang ki ihmu a ini. 2Sa irthiang murdi laia mi, a chal le pui bop sariin, 3sa irthiang loi laia mi a chal le pui bop khatin, chunglêng vâhai laia mi khom a pui le chal bop sariin, irnêng chunga irchi nei hrangin ni ihruai inhringhai hrang a ni. 4Sûn sari a la’rsam, hi zoi hin chu irnêng chunga hin sûn sômminli zân sômminli rua inthotir ki ta; ki thilhring siam murdi irnêng chunga an hek theina hrangin,” a tia. 5Khanchu Nova khan Rengpa’n a iti pe ang takin a tho tâka.\n6Hi tui a lêt lai hin Nova chu kum 600 mi a ni. 7 Khan tui a lêt hrang sikin Nova chu irkuanga a lûta, a dôngma, a nâihai le a moihai an rêngin an lûta. 8Pathianin a kuanga thu a ipêk angin sa irthiang laia mi le, sa irthiang loi laia mi khom chunglêng vâhai khom irnênga bokvâka om murdi le, 9Nova kuanga irkuanga khan an lût ving tâka. 10Khan sûn sari zoia chu irnênga hin tui a hong lêt tâka.\n11 Nova chu kum 600 a ni kum, tha hni le sûn sôm hleisari nî chu, tuipui inthûk tak sipin a sinthônaa omin, irvân tukver a’rhong pe tâka. 12Khan sûn sômminli zân sômminli sûng chu ropuivânsâng a tho tâka. 13Hi laia hin Nova nâihai Sema, Hama le Jafeta, Nova dôngma irkuanga an lûta, an moinuhai inthum an lût saa. 14Annihai le sa tinrêng le ramsa murdi an lût vinga, thilhring le chunglêng vâ mitha neia vuang murdihai an lûta. 15Khanchu taksa nei murdi a chal a pui an rêngin Nova irkuang sûnga an lûta. 16Khanchu a lûthai chu Pathianin thu a ipêk angin an lût zoiin chu irkuang a khâra.\n17Khan, tui kha irnêng chunga hin sûn sômminli a lêt tâka, tui chu a sip zut tâka, irkuang chu a’rhlân maia. 18Sûn tin tui a lian intam maia, irkuang inhlânin a om maia, 19tui chu a sate’n a bit zoi tâka khomual irsâng ite inlang thei ta maka. 20Tâng irsânghai chunga mûk sôm hleiringaa irsângin a om tâka, 21khanchu taksa neihai, ram sahai, vâhai, sahai, thilhring irnênga bokvâka irlôihai le mihriam om murdi an thi zoi ving tâk a ni. 22An hnâra hringna phûksân lâk murdi an thi zoi tâk a ni. 23Pathianin a thilsiam hai, mihriam, ramsa, sahai, vahai le irnênga bokvâk murdihai an thi zoia. Nova le irkuanga lût ti no chu zôkin hmu hrang om ta mahaia. 24Khan tui chu sûn sôm irzakhat sûn sômringa chu irkai loiin a lêt tâka.


LEVI DÂN 15 HRAN - Rengpa’n Mosia le Arona kuang, - Bible Search\nLEVI DÂN 14 LEVI DÂN 16\nLEVI DÂN 15\nTakpum sûng ata thil porinche suak\n1Rengpa’n Mosia le Arona kuang, 2“Israel mihai chu hril roi; pasal tukhom, an ser ata thil suak a omin chu a porinche a ni. 3A suak irzôm mai mani, a mong nôk lat khom ni sian, a porinche tâka, hianga tho hrang a ni. 4Khaang mi zâlhmun le a toina kâi kaiin chu a porinche a ni. 5-6A zâlhmun tôntu khom, a toinaa toi khom khan an sil le kai irsu an ti, tui an irsil hrang a ni; khohloi dênin porinche an ti. 7An takpum tôntu khomin a puandiar irsu a ti, tui a irsil hrang a ni, khohloi dênin porinche a ti. 8Kha mi khan mi porinche ni loi inchil sianlân, a inchiltu kha porinche sa a ta, a sil le kai irsu a ta, tui a irsil hrang a ni; khohloi dênin porinche a ti. 9Kha mi chuangna sakor chunga chuang chu porinche a ta, 10a itoi phâna tôntu khom khohloi dênin porinche a ta; kha thil chôi sontu khom khan a silkai irsu a ta, tui a irsil hrang a ni, khohloi dênin porinche a ti. 11Thil suak neitu khan kut irsu loiin mi dang a tônin chu, a itôntu khan a sil le kai irsu a ta, tui a irsil hrang a ni, khohloi dênin porinche a ti. 12Pilbêla itôn chu inkhoipai hrang a ni, thing khêng rêk chu sataka irsu hrang a ni.\n13A thil suak irveitu kha a hong dama irthokin a’rthiang nôkna hrangin sûn sari nghâk a ta, a sil le kai irsu a ta, vadung luang laia a irsil hrang a ni; khanchu, hong irthiang thei a ti. 14A sûn riat ni’n chu vasu inhni mani, phervali te mani Rengpa makunga irtongna puan in mikota hong chôi a ta, ochai pe a ti. 15Inkhat chu sual irbôlna thilinhlana, inkhat chu hâlirvôm thilinhlana, inhlan pe a ta, khaang khan a porinchena kha lei irthiangtir a ti.\n16Pasal chu a chi a tâk ringotin chu a irsil hrang a ni, khohloi dênin porinche a ti. 17A chi tâkna puan mani, savun mani, thil siam tâk ka chu irsu ngêt hrang a ni, khohloi dênin porinche an ti. 18Khan, nupang a zâlpui khomin an inhni’n an irsil hrang a ni, khohloi dênin porinche an ti.\n19Nupang, thinei chu, sûn sari sûng porinche a ti. Ama tôn ka kaiin khohloi dênin porinche an ti. 20A thi nei laia a toinahai, a zâlnahai kha a porinche zit a ni. 21-22A zâlna mani, a toina mani tôntu chu a silkai irsu a ta, a irsil hrang a ni, khohloi dênin porinche a ti. 23A zâlna mani, a toina mani rêng rêng tôntu chu khohloi dênin a porinche a ni. 24Nupang thinei laia zâlpuitu chu a porinchena kha a kâi saa, sûn sari sûng porinche a ti, a zâlhmun khom porinche a ti.\n25Nupang chu a thinei zoro ni loia, a thi suak mani, a thinei ngai sûng nêka sôt mani, thi a neiin chu, a thi a suak sûng chu a porinche a ni. 26A thi suak sûnga a zâlna le toina kha a porinche a ni, a thinei lai zoro anga khan. 27Kha tôntu khan a sil le kai irsu a ta, a irsil hrang a ni, khohloi dênin porinche a ti. 28A thi suak kha a mong tika chu sûn sari sûng nghâk a ta, hong irthiang ta a ti. 29A sûn riat nia vasu inhni mani, phervali inhni mani chongkhômna puan in mikota ochai kuang hong chôi a ta, 30ochai khan inkhat kha sual irbôlna thilinhlana, inkhat kha hâlirvôm thilinhlana inhlan pe a ta, Rengpa makunga irthâr irthiangna kha tho pe a ti.\n31Israel mipuihai porinche loiin an irkêm hrang a ni, irtongna puan in bul zela om an nia, hong porinche lik nihai, ti an ti.\n32Hi hi pasal, a sera thil suak nei mani, a chi thâkin mani, 33nupang khom a tha tin thinei le a porinche laia pôltu chungchâng tho lam hrang chu a ni.


IRPHUTNA 44 HRAN - Khan Josefa’n a in enkoltupa kuang - Bible Search\nIRPHUTNA 43 IRPHUTNA 45\nJosefa khilât irhmang\n1Khan Josefa’n a in enkoltupa kuang khan, “Kha ki mihai puak kha an inhnê hrang ang dôr chitin bu siam pehai unglân, an sumhai khom an hmarsaa khan siam ro, 2khan ki tangkarua khilât satak kha an mitumtakpa puaka siamin lân, a sum leh khan,” tiin thu a pêka; khanchu Josefa iti angin a tho pea. 3Khua a hong vârin chu an sakuartunghaia chuangin a tîrhaia. 4Khanchu an fea, zoro sôtnote hnunga chu Josefa’n a in enkoltupa kuang khan, “Thoiin lân, kha mihai kha va’rzûlhaiin lân, ni va phâkhaiin chu, itho sika mo thil sa teh thil saloiin nin ithuan? 5kha thil kha chu ka pu uain inna le a tasânna ngai kêng? Hianga thil nin itho hi chu, nin inchâi ok a nih va ti ro,” a tia.\n6Khanchu a va phâkhai tena chu kha thu kha a ti pehaia; 7“Ka pu i thu mani tâk, khaang khan teh ni ni ti lik tâka? Ni siahlohai hin khaanga thil kha tho le mo ni nir hoitir. 8Irngai ro, kin phura sum kin ihmuhai lua khom Kanaan ram ata, ni kuang kin zuang chôi nôk kha te: itin mo ni pu in ata sum mo, rângachak mo kin inrûk ngam hrang? 9khasikin ni siahlohai laia hin enin lân, tu phura mo ni man, ni imantakpu chu thi dênin kin pu suak chang ri se,” an tia. 10“A ni nangni iti lam tak ni ri seh duah, ki imanpu tak chu keima suak chang ri se, a tia. a danghai chu ite nangni ti no ning,” a tia. 11Khanchu an phurhai insumin an kêlsuahaia; 12khanchu a ulian dônin a zonga, khanchu kha tangkarua khilât kha Benjamina phura a hmua. 13Khanchu an songkolhai an ir-ekthêra, an sakuartunghai chunga chuangin kho sûng tiang an kîr nôka.\n14Khan Juda le a sanghaiin Josefa in an va tungin chu, a lei om maia, kûnin chubai an va mûka. 15Josefa’n an kuanga khan, “I zât thil mo nin itho tâk hi? keima anga mi hin tâ a sân thei nin ni isôn loi ma ni?” a tia. 16“Ka pu ni kuanga imo kin ihril ta hrang? I ang tak ngân mo kin ihril thei ta hrang? Pathianin ni siahlohai sualna chu a ihmu a ni ta. Ka pu kin rêngin ni suak kin ni ta,” an tia. 17“Khaang khan chu nangni sia thei no ning; a kuta tangkarua khilât an ihmupu tak vai kêng ki suak ni a ta; nangni chu nin pa ina fe roi,” a tia.\nJuda’n Benjamina sansuak tumna\n18Juda khan Josefa a va nâia, “Ka pu lungkham takin nangma inhriata thu bâi khat ki hril nuam a tia, khannisianlân ni ning an mur khomin a’rngai ni thei ngêt ni ti; nang chu Faroa anga mi lian ni nia. 19Ka pu, nangin pa le urêng dang mo nin nei? tiin ni nir dona. 20Ka pu keini’n chu ni kuanga khan, o kin pa chu tar tak a ni tâka, a tar hnunga nâi, nâipangte kin neia, ama chungapu chu a thia, a nu inkhat le nâi chu ama vai kêng a ni ta, a pa khan ama chu an hlu dor dor a ni: kin tia. 21Khan nangma’n kin kuanga khan, ‘Ama kha ki mithmua hin zuang hruai roi,’ ni tia, 22ka pu, keini’n chu tôia chu zuang hruai thei no ni ung kin tia; a pa a mâksanin chu a pa beidongin a ithipui hrang kêng kin tia. 23Khan nangma’n kin kuang nin mitumtak nin zuang hruai no’n chu ki hmêl hmu thei no chin ni, ni tia.\n24“Khanchu ka pa kuang ki hong tungin chu, ni thurchi kha ka pa kin insîr pea; 25Kin pa khan, ‘Fe nôk unglân bu zu’rcho nôk ta roi,’ a tia. 26Keini’n chu zu fe thei ta no ni ung; kin mitumtakpa hi kin hruai vaiin kêng kin zu ife thei hrang, khano’nchu ni hmêl hmu thei no ni ung, kin tia. 27Khan ni siahlo mi kin pa khan, ki dôngma’n nâi inhni vai a ni neipui ti khom nin inhriat. 28Inkhat chu ki kuang ata a suaka, ramsa’n an isê that ni a tih tiin ki oma, khatak ata hmu ta loiin ki oma; 29khaang khan hi mi khom hi nin hruaiin chu thil saloi zu tongin om a ta, keima tar luchuak tâk hi beidong pumin kêng thânmual nin ni inliamtir hrang a tia. 30Khasikin tôia hi kin hruai no’n chu kin pa hringna le tôia hi a sate’n a’rzompui sikin, 31hiang hin kêng a ini hrang, tôia chu hong suak nôk ta mah ti an hriatin chu, a ithipui hrang kêng, kha tena chu keini ni siahlohai khom hin kin pa chu beidong pumin thânmual inliamtir kêng kin ichang hrang; 32kei, ni siahlo hin kin pa kuang ata nuamloi puma ni kuanga zuang hruaitu hin kumtuangin a mô ki iphur hrang tiin, ka pa kin thêmin a bultumtu ki ni tâk sikin. 33Khasikin keima hi tôia irthûlin, ni suaka nin omtirin lân, tôia chu ni tîr pe nôk roh. 34Tôia ki hruai no’n chu ka pa hmêl itin mo ki ihmu thei ta hrang? ka pa chunga siatna hong tung hrang ki ihmu a ni,” a tia.


NAMBAR 6 HRAN - Khanchu Rengpa’n Mosia a chongpuia, - Bible Search\nNAMBAR 5 NAMBAR 7\nNazarit-hai ta hranga dân\n1Khanchu Rengpa’n Mosia a chongpuia, 2Israel irchihai kuang, hiang hin hril ro, an kuang, pasalin mani, nupangin mani, Nazarit ni hranga a bîk taka chonginkungna neiin Rengpa kuang a’rpêka ni’n chu, 3 uain le zû nghei a ta, grep ra ata siam, zû ite a iin hrang ni mah. 4Nazarit mi a’rti sûng kârka chu grep rânga thilhai kha a ifâk hrang ni ma, grep ru le a kôr khom a ifâk thei hrang ni mah.\n5Nazarit chonginkungna hnuaia a om sûng chu, a sam mani, a hnerkamul mani khom epin a irvo hrang ni mah. Chonginkungna sika Rengpa ta hranga irpêkhlet a ni sikin, a sam le a hnerkamul a ihôi hrang a ni. 6-7A sam kha Pathian ta hranga a’rpêk ti entîrna ni a ta, khasikin a pa thina hmuna fein a iporinche hrang ni mah. 8Nazarit mi ki nih a’rti kârka chu, Rengpa ta hranga irthiang a ni. 9A kôla irningloia a thi an om thutin chu, a sam kha porche a ni sikin, sûn sari nghâk a ta, khanchu a sam le a hnerkamul kha voipai a ta; khanchu a hong irthiang nôk hrang a ni. 10Khanchu sûn riat a hong ni tena chu, vasute inhni mani, phervali inhni mani chôi a ta, irtongna Biakbuk kotbâia khan ochai kuang hong chôi a ti. 11Ochai khan mithi sika ama thâr irthiangna hrangin inkhat kha sual irbôlna’n inhlan a ta, inkhat dang kha pum hâlirvôm thilinhlana khan inhlan a ti; kha ni khan chu a sam kha a irthiangtir nôk nih a ti. 12 Matona a lei inhlan kha, a sam a porinche tâk sikin pom ni ta no ni. A thar vangin Rengpa kuang Nazarit mi ni theina hrangin a inhlan nôk hrang a ni. Tho’nsualna irbôl hrangin kêlbelrate kum khata mi thilinhlana hrangin chôi sa a ti.\n13Hi hi, Nazarit mi, ki ni a’rtihna bîk nikhua a’rkip tena tho hrang dân chu ni a ta; irtongna Biakbuk kotbâia khan hruai ni a ti. 14Rengpa kuang demnaboi sa inthum inhlan a ta; kêlbelra tuaite kum khata mi pum hâlirvôm thilinhlan hrangin, kêlbelra irlate kum khata mi sual irbôlna hrangin le belrachal kha irngeina hrangin. 15Khabana bai chol pol loi khamphulu khat; baidi le oliv hriak leh siam baitiam le oliv hriak pol baitiam irphân ni a ta, khanchu buhûm le uain thilinhlana inhlan sa a ti. 16Ochai khan kha thilinhlanhai kha sual irbôlna le pum hâlirvôm thilinhlanin Rengpa kuang inhlan a ti. 17Kêlbelrachal le khamphulua bai kha irngeina thilinhlanna hrangin Rengpa kuang inhlan a ta; buhûm le uain khom kha inhlan sa a ti. 18Nazarit mi khan irtongna Biakbuk kotbâia khan a sam ep infâi ving a ta, irngeina thilinhlan hâlna meia khan hâlpai a ti. 19Khanchu ochaiin kêlbelrachal hmê a dârsuama suang inhmin sai le khamphulua baitiam khat le chol pol loi baitiam irphân inkhat kha la sa a ta, Nazarit mi kuta khan pe a ti. 20Khanchu ochaiin ngaihoi thilinhlanna hrangin Rengpa makunga khan chôi a ta, khahai kha ochai dongtum thil irthianghai chu a ni, kêlbelrachal a rôp le a ke ochai dongtum ti bana chu. Khanchu Nazarit mi khan Uain kha in thei ta a ti. 21Hihai hi a ni, Nazarit chonginkung dânhai chu, khannisian Nazarit mi’n a chonginkungna a innang khêla, thil dang inhlan sa a nuamin chu, a chonginkunghai kha irkiptir ngêt a ti.\nOchai satvurna chongchai\n22Rengpa’n Mosia a chongpuia, 23Arona le a nâipasalhai kuang, hi thu hmang hin Israel irchihai chu sat ni ivur hrang a ni:\n24Rengpa’n sat nangni vurin,\nnangni donsui mai ri se;\n25Rengpa’n nin chunga a hmêl invâr pe sianlân,\nnangni inren mai ri se.\n26Rengpa chu nangni tiang zuang irhei sianlân,\nlungirngamna nangni pe ri se,\ntiin hril roh.\n27Khanchu Rengpa’n, “Israel irchihai chunga khan ki’rhming hi satvurna’n an inpuangin chu, kei khomin satvurhai ki ti,” a tia.